J. Jasovský, poslanec: (2003-10-22):
Budem hovoriť k zákonu o elektronických komunikáciách pretože som vždy vystupoval k zákonom, ktoré sa dotýkajú telekomunikácií. Ja chápem, že pán minister Rusko má asi málo času, ale zase sa mi na druhej strane patrí ako slušnému človeku vrátiť to ministrovi dopravy, ktorý úspešne riadil jeho rezort v čase, keď tento post nebol obsadený. Takže myslím, že si určite z radosťou vypočuje moje názory a návrhy k tomuto zákonu. Dámy a páni, vstup Slovenska do Európskej únie a jeho existencia predpokladá plnenie mnohých podmienok Európskej únie, ktoré podľa názoru predstaviteľov Európskej únie a Európskej komisie vedú k prosperite Európy vrátane Slovenska. V oblasti telekomunikácií boli preto prijaté mnohé smernice, predpisy a nariadenia, ktoré vytvárajú regulačné rámce, podľa ktorých sa majú rozvíjať telekomunikačné služby a siete v záujme väčšej kvality, prístupných cien a spokojnosti zákazníkov vo všetkých ohľadoch. Vzhľadom na konvergenciu  informačných a telekomunikačných technológií vznikol v poslednom období nový termín, a to „elektronické komunikácie“. Vývoj v oblasti týchto technológií napreduje obrovským tempom a prakticky denne vznikajú nové typy služieb, ktoré uľahčujú užívateľom lepšiu orientáciu v hektickom spôsobe života. Úroveň ekonomiky jednotlivých krajín sa stala priamo úmernou úrovni elektronických služieb, bez ktorých je rozvoj prakticky nemožný. Alfou a omegou sa stal rozvoj efektívnej súťaže, ktorá, ako sa ukázalo, je jedinou cestou k naplneniu vysokých cieľov Európskej únie. Situácia na Slovensku ale v tejto oblasti nie je uspokojivá. Prevzatie regulačného rámca v roku 1998 bolo iba v deklaratívnej podobe, pretože dnes platný zákon č. 195/2000 Z. z. o telekomunikáciách, ktorý mal tento rámec implementovať do praxe, sa ukázal ako nedokonalý a, dá sa povedať, v mnohých ohľadoch, a nebojím sa to povedať, zlý. Snahu spracovateľov degradovali rôzne vplyvy ekonomicky silných skupín, možno skupiniek a štátny záujem o čo najdlhšie zachovanie monopolných podmienok pre Slovenské telekomunikácie, čo sa odzrkadlilo aj v privatizačnej zmluve, ktorá pre investora Deutsche Telekom vytvorila teplú perinu na dlhé obdobie. Je otázkou, prečo bol takýto úspešný vzťah investora Deutsche Telekom a vládnej garnitúry. Praktiky, ktoré uplatňuje Deutsche Telekom, nemám právo spomenúť, aj keď sa teším, že stojím teraz na tomto mieste, kde mám naozaj stupeň imunity asi dosť vysoký, ale chcem len poznamenať, že aj vysoká pokuta, ktorú dostal Deutsche Telekom v poslednom období, a je to 12,8 mil. eur, ktoré mu udelila Európska únia za zneužívanie dominantného postavenia, asi nebola daná náhodne. Na Slovensku, bohužiaľ, túto pokutu nemá kto uložiť, pretože síce pod tlakom verejnosti nových investorov v alternatívnych operátoroch, ako aj u predstaviteľov Európskej únie a Komisie bola v minulom období vyvíjaná aktivita smerujúca k náprave formou predloženia návrhov noviel telekomunikačného zákona, ktoré by možno zlepšili situáciu a vytvorili podmienky pre vznik konkurenčného prostredia v oblasti telekomunikácií, ale, musím konštatovať, táto snaha vždy stroskotala na prezidentovi Slovenskej republiky, ktorý podľahol tlaku odporcov týchto noviel a formou nepodložených a niekedy, prepáčte mi, až trápnych a naivných pripomienok vrátil tieto novely do Národnej rady, čím spôsobil, že neboli schválené. Tento stav vyhovuje dominantnému operátorovi, o ktorom som už hovoril, ale hlavne Telekomunikačnému úradu Slovenskej republiky, ktorý za nedokonalosť zákona skrýva svoju neschopnosť regulovať trh telekomunikačných služieb. A tým zamedzuje právo na tvorbu konkurenčného prostredia. A to právo je, prosím, ústavným právom. Telekomunikačný úrad vytvára veľkolepé podmienky Slovenským telekomunikáciám na likvidáciu konkurencie už v zárodku jej vzniku. Dnes máme v rukách návrh zákona o elektronických komunikáciách, dámy a páni. Prijatie tohto zákona, ktorý vychádza z regulačného rámca Európskej únie z roku 2000, môže uvedenú situáciu podstatne zlepšiť. A keďže som vystupoval ku všetkým novelám a zákonom, ktoré tu boli, hovorím aj dnes k tejto ďalšej novele, aj keď to už nie je zákon o telekomunikáciách, ale zákon o elektronických komunikáciách. Ale musím povedať, že ani tento návrh zákona, samozrejme, dokonalý nie. Je otázkou, či si to niekto všimne a vráti tento návrh zákona znovu do parlamentu s akýmisi pripomienkami, že napr. nie sú dostatočne vysoké písmená, ktorými je zákon písaný. Je poplatný ale tento zákon, jeho návrh rýchlosti jeho spracovania, ktorá vychádzala zo situácie a z tlaku, ktorý v tejto snemovni vznikol v súvislosti s neschválením novely dnešného zákona a zo snahy spracovateľa dodržať termín účinnosti stoj čo stoj, aby neprišlo k ďalšej blamáži, dámy a páni, vo vzťahu k Európskej únii. Priestor na verejnú diskusiu k tomuto návrhu zákona bol poskytnutý iba deklaratívne, a nie v skutočnosti. Pripomienky vnútrorezortných, mimorezortných, ale aj rôznych profesijných združení neboli konzultované v dostatočnej miere napriek snahe výboru pre hospodárstvo, privatizáciu a podnikanie, a preto tieto pripomienky ani zapracované v návrhu zákona neboli, resp. boli, ale len v obmedzenej miere. Napriek tejto skutočnosti, dámy a páni, som slušný a dobrý. Tento návrh zákona vytvára predpoklady na zmenu k lepšiemu a jeho prijatie je potrebné. Hovorím to už možno neviem koľký raz  v súvislosti so zákonmi týkajúcimi sa telekomunikácií. Taktiež je potrebné, aby sa ale čas do definitívneho prijatia tohto zákona využil na spracovanie kvalitných pozmeňujúcich návrhov, ktoré by návrh zákona vylepšili. V prvom rade, dámy a páni, je potrebné vyriešiť postavenie Telekomunikačného úradu, vytvoriť mu naozaj podmienky pre jeho činnosť. Síce po nich volá, ale na druhej strane súčasný stav Telekomunikačnému úradu vyhovuje. V zmysle návrhu zákona totiž zostáva Telekomunikačný úrad úradom štátnej správy a znovu bude financovaný z rozpočtu kapitoly ministerstva dopravy, pôšt a telekomunikácií, pričom rozpočet na rok 2004 je nižší, ako bol rozpočet pre rok 2003. A to znamená, že v zmysle nového návrhu zákona bude mať síce viacej kompetencií, viacej právomocí, a teda povinností, ale menšie zdroje pre túto činnosť. Tento úrad je potrebné obsadiť kvalitným nezávislým personálom. Ale ten je potrebné, dámy, páni, aj zaplatiť, nie tak, aby sme mali také výhrady, ako máme v hospodárskom výbore k jeho činnosti. Dnešný stav je naozaj neuspokojivý, pretože rozhodnutia tohto úradu sú neodborné, nekompetentné, prakticky chybné, dámy a páni, čím sa vytvárajú podmienky pre rôzne kauzy, ktoré zbytočne zamestnávajú personál. A ten potom nemá čas na inú prácu. Schválený návrh zákona v predkladanej podobe pritom túto situáciu nezlepší. Ďalším sporným bodom predkladaného zákona je povinnosť zabezpečenia zákonného odpočúvania, odpočúvania, dámy a páni, na vlastné náklady operátorov, tak ako je to praxou aj dnes. Tento stav mal opodstatnenie v čase, keď sme mali iba jedného prevádzkovateľa Slovenské telekomunikácie. A tie boli štátnym podnikom, ale to už dnes tak nie je. Dnes sú operátori v súkromných rukách, a preto direktívne siahať na ich majetok je protiústavné. Novela tohto zákona ale nerieši tento problém. Súkromní vlastníci predsa nemôžu znášať náklady na činnosť štátnych orgánov napriek tomu, že situácia v štátnom rozpočte je taká, aká je. A je napätá a bude z roka na rok ešte napätejšia, ak bude dochádzať k ďalšiemu odpredaju strategických podnikov, kde som vďačný pánu ministrovi za jeho vyjadrenia, že to tak rýchle nebude. Asi pochopil, že príjmová časť štátneho rozpočtu bude naďalej napätejšia a napätejšia. A súvisí to aj s predajom 51 % Slovenských telekomunikácii. Šíria sa ale informácie, dámy a páni, aby aj účinnosť tohto zákona z 1. 1. 2004 bola posunutá k 1. 5. 2004, čo by, samozrejme, znovu vyhovovalo Slovenským telekomunikáciám, a teda aj pre Deutsche Telekom. Takéto snahy sú neprípustné, stratili sme veľa času neschválením noviel dodnes platného zákona a noví operátori a investori, ktorí sú pripravení vstúpiť na trh, sa dostávajú do neriešiteľnej situácie a posun termínu účinnosti by bol pre nich definitívne likvidačný. Prosím teda, skutočne prosím, urobme všetko pre to, aby zákon o elektronických komunikáciách bol najlepší, aby naozaj vytvoril už priestor na rozvoj elektronických komunikačných služieb, to znamená, skúsme sa povenovať tým dvom bodom, o ktorých som hovoril, ide o Telekomunikačný úrad a odpočúvanie. Ďakujem pekne.